Záznam z prerokovania zásadných pripomienok

so Slovenskou komorou učiteľov

**k návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony**

Dátum: 25. 6. 2024

Miesto: zasadačka

**Zásadné pripomienky Slovenskej komory učiteľov**

**1. § 107 ods. 3**

ZÁSADNÁ (školský zákona): Ponechať aj sociálneho pracovníka. Nevidíme žiaden odborný dôvod.

**Záver:**

Pripomienka neakceptovaná. Právna úprava sociálneho pracovníka ako odborného zamestnanca je predmetom zákona o pedagogických zamestnancoch a odborných zamestnancoch.

Pripomienkujúci subjekt na pripomienke trvá.

Pripomienka bude prípadne zapracovaná v nadväznosti na vyhodnotenie súvisiacich pripomienok k zákonu o pedagogických zamestnancoch a odborných zamestnancoch.

**2. § 144 ods. 7d**

ZÁSADNÁ (školský zákona): Upraviť: informovať školu alebo školské zariadenie o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania alebo výkon odborných činností. Je dôležité, aby táto povinnosť sa vzťahovala nielen na školy, ale aj činnosť školských zariadení.

**Záver:**

Pripomienka akceptovaná. Zároveň sa v dôvodovej správe sa spresní, že závažné skutočnosti, o ktorých má zákonný zástupca informovať školu alebo školské zariadenie sa týkajú aj vplyvu na výkon odborných činností (napr. pri zariadeniach poradenstva a prevencie), t. j. nielen vplyvu na priebeh výchovy a vzdelávania.

**3. Čl. 245/2008 § 145b ods. 2**

ZÁSADNÁ (školský zákona): zrušiť duplikáciu súhlasu rodiča pri vyjadrení poradenských zariadení (tam je súhlas už predmetom iného legislatívne predpisu – vyhlášky o poradenských zariadeniach). Debyrokratizácia. Terén interpretuje túto vetu tak, že žiada od rodiča samostatný informovaný súhlas v škole a samostatne následne žiada IS ešte aj poradenské zariadenie. Dochádza k nezmyselným duplikáciám. Škola na požiadanie o vyjadrenie súhlas rodiča predsa nepotrebuje. Súhlas potrebuje poradenské zariadenie, aby vykonalo odbornú činnosť, nie dávať vyjadrenie.

**Záver:**

Pripomienka neakceptovaná. Pripomienkujúci subjekt na pripomienke trvá.

Prípadné zapracovanie pripomienky v tejto novele je na zvážení vedenia ministerstva školstva.

Ministerstvo školstva sa bude pripomienkou zaoberať pri komplexnej úprave podporných opatrení v novele v roku 2025.

**4. Čl. 245/2008 § 145b ods. 8**

ZÁSADNÁ (školský zákona): K návrhu PO uvedeného vo vyjadrení a k navrhovanému rozsahu jeho poskytovania sa riaditeľ školy alebo riaditeľ školského zariadenia písomne vyjadrí s ohľadom na personálne, priestorové, materiálno-technické a finančné podmienky školy alebo školského zariadenia na poskytnutie podporného opatrenia v prípade, že ho nevie zabezpečiť v uvedenom rozsahu. Nemá zmysel, aby sa riaditeľ vyjadroval ku stovkám PO, väčšina je nefinančná a škola ich vie zabezpečiť. Riaditeľ sa má vyjadrovať iba k finančným záležitostiam, čiže nie ku všetkým PO. Ak škola PO zabezpečí, nie je dôvod, aby sa k tomu riaditeľ ešte vyjadroval, jednoducho ho poskytne.

**Záver:**

Pripomienka neakceptovaná.

Prípadné zapracovanie pripomienky v tejto novele je na zvážení vedenia ministerstva školstva.

MŠVVaM SR sa bude pripomienkou zaoberať pri komplexnej úprave podporných opatrení v novele v roku 2025.

**5. Čl. 245/2008 § 146 ods. 6**

ZÁSADNÁ (školský zákona): Vynechať „po získaní akreditácie.“ Akreditácie sa už dávno nerealizujú v tejto veci, uvedená odvolávka neexistuje. V zahraničí takúto podporu realizujú bežne priamoriadené organizácie alebo MVO, ktoré sa tomu venujú. Môže to organizovať aj trebárs Magistrát hl. mesta, či zriaďovateľ, čo je oveľa efektívnejšie ako keď si to každá škola robí sama.

**Záver:**

Pripomienka akceptovaná.

**6. § 151a ods. 1**

ZÁSADNÁ (školský zákona): Vynechať a zlúčiť s písm. b): alebo ak jeho používanie na účel výchovy a vzdelávania vo vyučovacom predmete povolí učiteľ príslušného vyučovacieho predmetu a doplniť ako písm. c): v obzvlášť odôvodnených prípadoch, ktoré bližšie stanoví školský poriadok so súhlasom zamestnanca školy na nevyhnutný čas môže použitie zariadenia žiak použiť. Ide o duplikáciu, povolenie učiteľom je v tomto prípade to isté, čo v písm. b). Zákon vôbec neráta s tým, že v odôvodnených prípadoch dieťa volá rodičovi, napr. na pokyn školského psychológa alebo triedneho učiteľa. Takáto možnosť nesmie byť zákonom blokovaná a bola aj súčasťou právnej úpravy vo vyhláške o ZŠ do r. 2022.

**Záver:**

Pripomienka akceptovaná.

**7. § 151a ods. 3**

ZÁSADNÁ (školský zákona): Rozšíriť aj na žiakov detí cudzincov, ktorí používajú tieto zariadenia niekedy na preklady. Situácia s digitálnymi technológiami je neúnosná, čitateľská gramotnosť historicky najnižšia, šikanovanie sa rozbieha v školách, duševné zdravie, plasticita mozgu, je najvyšší čas po vzoru USA, Francúzska, Holandska i Nového Zélandu mobily a iné digitálne technológie, ktoré si dieťa do školy prináša. So súhlasom zamestnanca nech sa môžu použiť. Takýto zákaz sme opakovane žiadali a roky bol vo vyhláške.

**Záver:**

Pripomienka vysvetlená. V dôvodovej správe sa uvedie, že výnimka na používanie komunikačných prostriedkov pre deti cudzincov na preklady spadá pod výnimku použitia mobilných telefónov z dôvodu, že používanie komunikačného prostriedku na účel výchovy a vzdelávania prispieva k napĺňaniu cieľov štátneho vzdelávacieho programu alebo ak jeho používanie na účel výchovy a vzdelávania vo vyučovacom predmete povolí učiteľ príslušného vyučovacieho predmetu. Pripomienkujúci subjekt na pripomienke netrvá.

**8. § 155 ods. 6**

ZÁSADNÁ (šk. zákon): nahradiť slovo cudzincov slovným spojením - žiakom s iným materinským jazykom ako slovenským. Dôvod: Upravené podmienky je potrebné rozšíriť na všetky deti s iným materinským jazykom ako slovenským. Nechajme na odborníkov v Nivame a ďalších, aby určili, v akom rozsahu a komu ako. Jednoznačne podporu potrebujú všetky uvedené deti tak, ako je to aj v Katalógu podporných opatrení už schválené.

**Záver:**

Pripomienka akceptovaná.

**9. § 155 ods. 9**

Cieľ je upraviť možnosť absolvovania ext. T9 aj žiakom mladším ako 9. ročník, ktorí dovŕšia 16 rokov v danom školskom roku a opakovali ročník. Máme na krku infridgement a patríme medzi krajiny s najväčším počtom predčasne ukončených vzdelávaní žiakov. Potrebujeme zásadnejším spôsobom zjednodušiť procesy. Ak žiak prepadol je v záujme štátu, aby pokiaľ je motivovaný pokračoval na strednej škole ak urobí prijímacie pohovory alebo T9. Samozrejme, bude v nevýhode v tom, že nebude mať body za klasické T9 a tým pádom má menšie šance ísť na dobrú SŠ, ale môže ísť aspoň na výučný list a pod.

**Záver:**

Pripomienka neakceptovaná. Pripomienkujúci subjekt na pripomienke trvá.

**10. § 157 ods. 3e**

ZÁSADNÁ (školský zákona): Zredukovať. Takéto rozsiahle získavanie dát je nezmyselné, riaditeľom škôl prudko stúpne byrokracia. Nie pri každom PO sa toto všetko uvádza. Jednoznačne je potrebné znížiť byrokraciu.

**Záver:**

Pripomienka vysvetlená. V dôvodovej správe sa uvedie, že údaje o podporných opatreniach zbierané podľa § 157 ods. 3 písm. e) školského zákona sa nebudú zbierať duplicitne v iných informačných systémoch.

Pripomienkujúci subjekt na pripomienke netrvá.

**11. § 3 ods. 8e**

ZÁSADNÁ (zákon 596): Vynechať. Nevidíme dôvod na pridávanie takéhoto dôvodu na odvolanie riaditeľa školy, nakoľko ide o nesystémový krok a nepomôže riešeniu uvedeného problému. Dikcia legislatívy totiž predpokladá školský poriadok ako podklad, ten je však v právomociach riaditeľa a teda je smiešne očakávať, že nefunkčné školské poriadky tam, kde je šikana problém, budú usvedčovať týchto riaditeľov. Skôr naopak, funkční riaditelia za kvalitný školský poriadok budú pod tlakom odvolávania.

**Záver:**

Pripomienka čiastočne akceptovaná. Pripomienkujúci subjekt od zvyšnej časti pripomienky upustil. Ustanovenie sa upraví tak, aby odvolanie riaditeľa zriaďovateľom bolo obligatórne, ak neriešil sociálno-patologické javy v škole, pričom uvedené dôvody majú byť potvrdené na základe zistenia ŠŠI.

**12. § 35b ods. 2**

ZÁSADNÁ (zákon 596): Vynechať „a vo veciach delegovania zástupcov zriaďovateľa do rady školy“. Za žiadnych okolností s týmto nemôžeme súhlasiť, MŠ SR sľubuje už 5 rokov nový demokratický zákon 596 a namiesto toho veci nastavuje netransparentne v prospech posilňovania právomoci jednotlivca na úkor verejnosti. Obecné zastupiteľstvo je vo veci menovania členov rád škôl výrazne demokratickejším prvkom a keďže ide o vec mimoriadneho významu (výber riaditeľa školy, ktorý má dosah na celú obec, deti a rodiny), a ešte aj delegovaný môže byť starosta, tak nie je možné, aby to určoval priamo starosta. To je zásadný problém a komora s týmto nemôže súhlasiť, je to pre nás červená čiara, ktorú budeme presadzovať advokáciou a medializáciou, ak ministerstvo toto presadí.

**Záver:**

Pripomienka akceptovaná.

V zákone sa upraví, že na účely delegovania svojich zástupcov a na účely schvaľovania dokumentov predložených riaditeľom školy podľa § 5 ods. 7 bude konať starosta, resp. predseda samosprávneho kraja, pričom obec alebo samosprávny kraj si môžu v štatúte upraviť, že tieto pôsobnosti bude vykonávať obecné zastupiteľstvo, resp. zastupiteľstvo samosprávneho kraja.

**13. § 63 ods. 6**

ZÁSADNÁ (školský zákona): Upraviť znenie nasledovne: „Uchádzač so ŠVVP pripojí k prihláške na vzdelávanie vyjadrenie zariadenia poradenstva a prevencie s určením podporných opatrení v prípade, že chce požiadať o úpravy počas prijímacieho konania.“ Štandardné a povinné prikladanie poradenských správ k prihláškam je nezmyselné. Nie každé dieťa so ZZ alebo SZP to potrebuje, niektoré deti vďaka kvalitnej podpore už nepotrebujú ďalšie úpravy. Zároveň nemôžeme z podpory vynechávať žiakov so ŠVVP, ktorí majú aj iné ťažkosti, ak to predpokladá vyjadrenie poradenského zariadenia.

**Záver:**

Pripomienka akceptovaná. V časti, ktorá sa týka toho, že nie uchádzač „so zdravotným postihnutím“ ale uchádzač so „ŠVVP“ pripojí k prihláške na vzdelávanie... pripomienkujúci subjekt upustil. Zostávajúca časť pripomienky bola akceptovaná.

**14. § 7 ods. 4**

ZÁSADNÁ (školský zákona): Doplniť: „Podporné opatrenie pre skupiny žiakov v jednotlivých oblastiach podpory môžu byť zakotvené aj v školskom vzdelávacom programe školy.“ Ide o debyrokratizáciu a systémovú inkluzívnu podporu pre všetky deti. Je možné tento prvok zakotviť aj v § 145a. Umožnilo by to jasne definovanie tejto možnosti v právnej neistote škôl.

**Záver:**

Pripomienka neakceptovaná.

Prípadné zapracovanie pripomienky v tejto novele je na zvážení vedenia ministerstva školstva.

Pripomienkujúci subjekt na pripomienke trvá. MŠVVaM SR sa bude pripomienkou zaoberať pri komplexnej úprave podporných opatrení v novele v roku 2025.

**15. § 75 ods. 1-2**

ZÁSADNÁ (školský zákona): Upraviť žiaka so ZZ na žiaka so ŠVVP. Prosím, dôverujme poradenskému systému a odborníkom, že vedia, čo odporúčajú. Často sa stáva, že študenti v maturitnom ročníku trpia duševnými chorobami, suicidiom alebo ide o nadaných žiakov a ich sprievodné potreby vyžadujú isté úpravy na maturite. Určite úpravy nemôžu byť priveľké, ale iba primerané náročnosti štúdia a profilu absolventa.

**Záver:**

Pripomienkujúci subjekt pripomienku stiahol. Na pripomienku sa neprihliada.

**16. § 7a ods. 3**

ZÁSADNÁ (školský zákona): Doplniť úpravu dochádzky. Je nemysliteľné, aby sa úprava dochádzky realizovala cez ďalší byrokratický proces § 26 alebo § 24 a cez rozhodnutie riaditeľa školy. Podrobne som to objasnil mailom SLP.

**Záver:**

Pripomienka akceptovaná.

**17. § 93**

ZÁSADNÁ (školský zákona): Uviesť, že vyhláška upraví aj spôsob vykonávania maturitnej skúšky pre žiakov so ŠVVP. Keď už sme vytvorili systém podporných opatrení, je potrebné ho rešpektovať a úpravy umožňovať v prípade závažnosti aj ostatným žiakom so ŠVVP, napr. nadaným žiakom či žiakom so SZP, alebo aj iným, ak je to nevyhnutné.

**Záver:**

Pripomienkujúci subjekt pripomienku stiahol. Na pripomienku sa neprihliada.

V Bratislave 25. 6. 2024

Zapísal: Alexander Ludva

**Podpísané za:**

**Ministerstvo školstva, výskumu, vývoja a mládeže SR**

**Slovenská komora učiteľov**